Clothildis de Surville
Clothildis, vulgo Clotilde de Surville est auctrix saeculi XV suppositicia cui adscripta sunt poëmata anno 1803 ab editore Carolo Vanderbourg divulgata. Alia ex eisdem libris manu scriptis, a Vanderbourg reiecta, anno 1827 a barone Roujoux et Carolo Nodier edita sunt. Poëmata omnia ab eruditis pluribus marchioni Iosepho Stephano de Surville (1755-1798) attribuuntur. Vandenbourg in dissertatione huic libro praefixa marchionem Surville (iam mortuum) carmina inter schedas familiae suae repperisse adseveravit, Clotildemque de aliis poëtriis mediaevalibus, praecessoribus suis, commentaria scripsisse. Quarum Vanderbourg vitas breves et carmina aliqua se extrahere praetendit, scilicet Agnetis de Bragelonne, Doëttae de Trecis, Sanctae des Préz, Barbae de Verrue, Rose de Créquy, N. de Rose, Rose d'Estrées, Clarae de Parthenay, Blancae de Courtenay, Ameliae de Montendre etIustinae de Lévis, necnon Beatricis de Aragonia et Mariae Franciae quae re vera cantaverunt. "Margarita Alienora Clothildis de Vallon-Chalys" saeculo XV ineunte natam praetenditur et Berengario de Surville anno 1421 nupsisse, qui post septem annos ad obsidionem Aureliani interfectum sit. Illum re vera Margaritam anno 1428 in matrimonium duxisse, anno fere 1448 mortuum esse Albinus Mazon anno 1873 e documentis monstravit, sed philologi iam rogaverant quomodo Clothildis saeculo XV ineunte Lucretium (eo aevo ignotum) imitare potuisset, quomodo etiam cantare de satellitibus Saturni nondum repertis.